Se også: Gravid DR-vært afslører tv-planer

DR's ungdommelige ungdomskanal står over for store ændringer. Det skriver Statsradiofonien i en netop rundsendt pressemeddelelse.

Blandt det mest markante i den nye strategi er et løfte om at droppe noget af det, som mange vel nok mener er en del af P3's DNA, nemlig sarkasme, ironi og arrogance

- Grundtonen på P3 skal fortsat være underholdende, men kanalen må ikke være bange for også at være seriøs. P3’s humor skal være varm, kærlig og inkluderende – aldrig sarkastisk, ironisk eller arrogant. Vi skal grine med lytterne, siger DRs radiochef Gustav Lützhøft og tilføjer, at kanalen fremover i endnu højere grad skal være i øjenhøjde med deres målfruppe.

Unge øjne

- Når lytterne tænder for P3, skal de i endnu højere grad føle, at de er en del af et troværdigt, nysgerrigt og underholdende fællesskab, der ser på verden med unge øjne, forklarer radiochefen.

Alle medarbejdere på P3 er for ganske nylig blevet orienteret om den nye kurs, og nu går det konkrete arbejde med at udvikle kanalen i gang, oplyses det.

I løbet af sommeren blev P3 stærkt kritiseret, efter at radioprogrammet 'LOL DK' gav frit lejde til, at lytterne kunne ringe ind med deres hårdeste vittigheder.

Nu med substans

Vrede lyttere påpegede bagefter, at flere af vittighederne havde været diskriminerende og racistiske, og konstitueret P3-chef Jan Laursen undskyldte efterfølgende, at DR havde brudt med sin egen etik om ikke at være unødigt krænkende.

Samtidig er det nu ambitionen, at P3 skal positionere sig som en kanal, de unge kan søge til for at få substans.

- P3 skal rydde op i larmen. Midt i et ellers flyvsk mediebillede skal P3 stå fast funderet i viden og autenticitet, både når det gælder journalistik, musik, aktualitet og underholdning, siger Gustav Lützhøft.